《北芒送别王世胄诗五章》
魏晋·潘岳

微微发肤，受之父母。峨峨王侯，中外之首。子亲伊姑，我父惟舅。

昆同瓜瓞，志齐执友。

惟我王侯，风节英茂。执宪中朝，剖符名守。配作此牧，频显烦授。

徐以姻掇，凉疾不就。

桓桓平北，帝之宠弟。彬彬我兄，敦书悦礼。乃降厥资，训戎作楷。

谁谓荼苦，其甘如荠。

忠惟行本，恭惟德基。沈此旧疴，不敢屡辞。命彼仆驾，谓之舆之。

如彼孙子，膑足乘轖。

朱镳既扬，四辔既整。驾言饯行，告辞芒岭。情有迁延，日无馀景。

回辕南翔，心焉北骋。

作者简介：潘岳（公元247年～公元300年）即潘安，西晋著名文学家。字安仁，汉族，河南荥阳中牟（今河南郑州中牟大潘庄）人，出生于河南巩县（今河南郑州巩义）。潘安之名始于杜甫《花底》诗“恐是潘安县，堪留卫玠车。”后世遂以潘安称焉。